સન 1994માં મહેસાણામાં પ્રાણપ્રતિષ્ઠા મહોત્સવ પ્રસંગે પણ આવી જ રીતે અમને અનુસંધાન આપ્યું હતું. તે દિવસે સ્વામીશ્રીનો જન્મજયંતી મહોત્સવ પણ હતો. અમે 60,000 ભક્તોની ભોજન-વ્યવસ્થા કરી હતી. ભવ્ય મહોત્સવના મંચ પર એક તરફ સ્વામીશ્રીના ગુણાનુવાદ ગવાઈ રહ્યા હતા, ત્યારે સ્વામીશ્રી સભામાં બેઠેલા હરિભક્તોની સંખ્યા અને તેમની રસોઈની ચિંતા કરી રહ્યા હતા. સ્વામીશ્રીએ સભામાં જોયું તો 45,000 ભક્તો બેઠા હતા અને બીજી તરફ રસોડામાં ભોજન ચાલુ થઈ ગયું હતું. તેથી તેમણે મને બોલાવીને પૂછ્યું, ‘કેટલા હરિભક્તો જમ્યા?’ મેં કહ્યું, ‘25,000 જમી ગયા છે.’ ત્યારે સ્વામીશ્રી કહે, ‘સભામાં બેઠેલા હરિભક્તો જમવા આવે ત્યારે લોટ, પાણી ને લાકડાં ન થવાં જોઈએ.’ એમ કહીને તેમણે તાત્કાલિક બીજા 10,000 હરિભક્તોની વધુ રસોઈ કરવાનો અમને આદેશ આપી દીધો.